[pic] | COMISIA COMUNITĂŢILOR EUROPENE |

Bruxelles, 8.10.2009

COM(2009) 514 final

RAPORTUL COMISIEI CĂTRE CONSILIU ȘI PARLAMENTUL EUROPEAN

privind punerea în aplicare a asistenței macrofinanciare acordate țărilor terțe în 2008 {SEC(2009) 1279}

RAPORTUL COMISIEI CĂTRE CONSILIU ȘI PARLAMENTUL EUROPEAN

privind punerea în aplicare a asistenței macrofinanciare acordate țărilor terțe în 2008 {SEC(2009) 1279}

CUPRINS

RAPORTUL COMISIEI CĂTRE CONSILIU ȘI PARLAMENTUL EUROPEAN privind punerea în aplicare a asistenței macrofinanciare acordate țărilor terțe în 2008 1

1. Introducere 3

2. Prezentare generală 3

2.1. Context 3

2.2. Asistența macrofinanciară în 2008 3

2.3. Sinteza celor mai recente operațiuni desfășurate în țările beneficiare 4

2.3.1. Balcanii de Vest 4

2.3.2. Țări vecine din est 4

2.3.3. Țări mediteraneene 5

3. Repartizarea geografică și evaluarea asistenței macrofinanciare 5

3.1. Repartizarea geografică 5

3.2. Evaluări 6

3.2.1. Albania 6

3.2.2. Serbia și Muntenegru 6

4. Îmbunătățirea managementului financiar în țările beneficiare: evaluări operaționale 7

5. Solicitări și viitoare propuneri ale Comisiei 8

1. INTRODUCERE

Prezentul raport oferă o prezentare generală a asistenței macrofinanciare acordate de UE țărilor terțe, inclusiv contextul istoric, o sinteză a operațiunilor desfășurate în 2008, informații privind cele mai recente operațiuni din țările candidate și potențial candidate și din țările învecinate, precum și tabele statistice cu privire la diferitele operațiuni desfășurate începând cu 1990.

Rezultatele evaluărilor recente efectuate în 2008 sunt, de asemenea, incluse în prezentul raport. Obiectivul evaluărilor este acela de a identifica impactul asistenței macrofinanciare asupra aspectelor relevante ale procesului de stabilizare economică și de implementare a reformelor structurale în țările beneficiare. Progresele înregistrate în acest sens reflectă, de asemenea, gradul în care au fost îndeplinite condițiile de politică economică asociate cu asistența macrofinanciară acordată de CE.

În plus, în ceea ce privește recomandarea Curții de Conturi în raportul special din martie 2002 privind îmbunătățirea managementului financiar în țările beneficiare, Comisia a desfășurat, începând din anul 2004, cu sprijinul unei societăți de audit, mai multe evaluări operaționale ale circuitelor și procedurilor financiare legate de asistența macrofinanciară în fiecare țară beneficiară. Concluziile acestor evaluări sunt luate în considerare în mod adecvat la elaborarea condițiilor de politică asociate cu implementarea asistenței menționate.

Prezentul raport este înaintat în conformitate cu deciziile Consiliului privind asistența macrofinanciară sau asistența financiară excepțională acordată de Comunitate țărilor terțe și vine în continuarea rapoartelor prezentate în anii precedenți. În paralel este publicat un raport mai detaliat [documentul de lucru al serviciilor Comisiei SEC(2009)…], care conține informații economice și financiare privind țările beneficiare.

2. PREZENTARE GENERALă

2.1. Context

Asistența macrofinanciară (AMF) sprijină eforturile țărilor beneficiare în domeniul reformelor politice și economice și este implementată în strânsă legătură cu programele de sprijin derulate de FMI și de Banca Mondială. AMF încorporează o serie de principii reafirmate de Consiliu în concluziile sale din 8 octombrie 2002, care subliniază caracterul excepțional al acestei asistențe, complementaritatea sa în raport cu finanțarea acordată de instituțiile financiare internaționale (IFI) și dependența sa de îndeplinirea unor criterii macroeconomice specifice. În strânsă coordonare cu FMI și cu Banca Mondială, AMF comunitară, concepută pentru necesitățile specifice fiecărei țări în parte, a sprijinit mai multe țări terțe, cu obiectivul general de a stabiliza situația financiară și de a institui economii orientate spre piață.

2.2. Asistența macrofinanciară în 2008

În 2008, Consiliul nu a adoptat noi decizii în acest domeniu.

Plățile în cadrul asistenței macrofinanciare s-au ridicat la 25 de milioane EUR pentru Republica Moldova, acordate sub formă de grant, și la 15 milioane EUR pentru Liban, acordate, de asemenea, sub formă de grant.

2.3. Sinteza celor mai recente operațiuni desfășurate în țările beneficiare

2.3.1. Balcanii de Vest

Kosovo

Singura operațiune în desfășurare în Balcanii de Vest este un grant de sprijin bugetar pentru Kosovo (în temeiul UNSCR 1244/99) de până la 50 de milioane EUR aprobat de Consiliu în noiembrie 2006 (Decizia 2006/880/CE a Consiliului, J.O. L339/36, 6.12.2006). Deoarece condițiile de plată a asistenței, prevăzute în memorandumul de înțelegere semnat cu autoritățile în decembrie 2007, nu au fost îndeplinite, întreaga sumă de 50 de milioane EUR nu a putut fi eliberată în 2008 și rămâne neplătită. Totuși, la 11 iulie 2008, în cadrul unei Conferințe a donatorilor prezidată de Comisie în vederea acordării de sprijin financiar pentru Kosovo în perioada 2008-2011, Comisia și-a asumat un nou angajament condițional de acordare a unei asistențe macrofinanciare suplimentare de până la 100 de milioane EUR, de asemenea sub formă de granturi de sprijin bugetar.

Serbia și Muntenegru

La 2 octombrie 2008 Consiliul a adoptat Decizia 2008/784/CE de stabilire a răspunderii separate a Muntenegrului și de reducere proporțională a răspunderii Serbiei în ceea ce privește împrumuturile pe termen lung acordate de Comunitate Uniunii Statale Serbia și Muntenegru (fosta Republică Federală Iugoslavia) în conformitate cu Deciziile 2001/549/CE și 2002/882/CE[1] prin care autorizează Comisia să semneze un acord de împrumut separat cu autoritățile din Muntenegru. Această decizie este rezultatul declarării independenței Muntenegrului în iunie 2006 și al unui acord semnat între Serbia și Muntenegru în iulie 2006 de alocare a datoriilor externe între cele două state separate. Decizia respectivă nu creează noi obligații pentru Comunitate și nu are implicații bugetare.

După încheierea și intrarea în vigoare a unui acord de împrumut separat cu Muntenegru, datoriile curente ale Serbiei au fost reajustate prin intermediul unui schimb de scrisori între Comisie și Serbia.

2.3.2. Țări vecine din est

Republica Moldova

În 2008, Comisia a încheiat implementarea unui program de asistență macrofinanciară aprobat de Consiliu la 16 aprilie 2007, în valoare totală de 45 de milioane EUR. A doua și a treia tranșă, de 10 milioane EUR și respectiv 15 milioane EUR, au fost plătite în iunie și decembrie 2008. Programul a făcut parte dintr-un pachet de finanțare în sprijinul acordurilor guvernamentale încheiate cu FMI în cadrul Facilității de reducere a sărăciei și de creștere economică [ Poverty Reduction and Growth Facility (PRGF)] inițiate în mai 2006 și care expiră în mai 2009.

Georgia

Programul de granturi în valoare de 33,5 milioane EUR, adoptat în ianuarie 2006, nu s-a putut finaliza. În cadrul acestui program au fost plătite 23 de milioane EUR în 2006. Totuși, reexaminarea condițiilor de plată pentru a treia și ultima tranșă nu s-a putut finaliza în 2008 (ca și în 2007), deoarece una dintre condițiile specifice pentru efectuarea plății tranșei nu a fost îndeplinită: legea privind organizarea auditului extern nu a fost adoptată după cum era prevăzut de către Parlament. Prin urmare, această ultimă tranșă nu a fost plătită, iar programul a expirat. În același timp, în octombrie 2008, la Conferința donatorilor organizată la Bruxelles, Comisia și-a asumat angajamentul pentru un nou program de asistență macrofinanciară destinat Georgiei, sub formă de granturi de până la 46 de milioane EUR. Sprijinul a fost angajat în contextul efortului internațional de a ajuta Georgia să depășească consecințele conflictului cu Rusia din august 2008.

2.3.3. Țări mediteraneene

Liban

În decembrie 2008, Comisia a efectuat plata primei tranșe, în valoare de 15 milioane EUR, a grantului din cadrul programului de asistență macrofinanciară aprobat la 10 decembrie 2007. Programul constă dintr-un grant de 30 de milioane EUR și un împrumut de 50 de milioane EUR, ambele plătibile în două tranșe. Plata primei tranșe a împrumutului (25 de milioane EUR) a fost efectuată, în cele din urmă, la începutul lunii iunie 2009. A doua tranșă este planificată a fi plătită la sfârșitul anului 2009, însă face obiectul îndeplinirii condițiilor atașate asistenței respective.

3. REPARTIZAREA GEOGRAFICă șI EVALUAREA ASISTENțEI MACROFINANCIARE

3.1. Repartizarea geografică

Asistența macrofinanciară acordată de CE a fost concepută pentru a susține stabilizarea macroeconomică a țărilor beneficiare și pentru a atenua dificultățile legate de balanța de plăți (și bugetare) ale acestora. De asemenea, aceasta are un rol foarte important în promovarea reformelor structurale. Operațiunile de asistență macrofinanciară cu cel mai ridicat volum au fost aprobate și executate în primii ani de tranziție la democrație și economie de piață în țările din Europa Centrală și de Est.

De-a lungul anilor, numărul de țări cărora Comunitatea le-a oferit un astfel de sprijin s-a extins, pe măsură ce un număr din ce în ce mai mare de țări învecinate cu UE s-au confruntat cu dificultăți legate de balanța de plăți și s-au angajat în programe de reforme economice. Acest fapt a condus la o modificare a echilibrului geografic al asistenței din primii ani, când majoritatea beneficiarilor erau state din Europa Centrală și de Est. În consecință, începând cu anul 2000, asistența macrofinanciară a fost acordată exclusiv statelor din Balcanii de Vest (73% din deciziile aprobate între anii 2000 și 2008) și Noilor State Independente. Singura excepție s-a înregistrat în 2007, când Consiliul a adoptat o decizie referitoare la un program de asistență destinat Libanului.

3.2. Evaluări

Comisia a implementat un program de evaluare pentru estimarea impactului asistenței macrofinanciare în fiecare dintre țările beneficiare. Analizele respective sunt realizate de către consultanți externi selectați în urma unei licitații deschise, sub supravegherea unui comitet de coordonare. În total au fost efectuate 7 evaluări, începând cu anul 2004. În 2008 au fost finalizate două evaluări pentru Albania și respectiv, Serbia și Muntenegru; principalele observații sunt următoarele:

3.2.1. Albania

Evaluarea a vizat asistența macrofinanciară (AMF) acordată de Comisia Europeană Albaniei în perioada cuprinsă între aprilie 2004 și iulie 2006. Asistența macrofinanciară acordată constă dintr-un împrumut de 9 milioane EUR și un grant de 16 milioane EUR, plătite în două tranșe.

Impactul net asupra stabilizării macroeconomice decurge din efectul direct al creșterii fondurilor bugetare în 2006 și 2007, precum și din efectul indirect al canalizării salariilor din domeniul public prin sectorul bancar, ceea ce a dus la o creștere a facilităților de creditare. Efectul cumulativ asupra creșterii PIB în perioada 2004-2008 se estimează a se situa între 0,1 și 0,6 procente. Acesta este însoțit de o inflație puțin mai ridicată și de un curs de schimb valutar pentru Lek ușor mai scăzut.

Concluzia evaluării este aceea că asistența macrofinanciară a avut un impact foarte limitat, dar pozitiv, asupra perspectivelor de sustenabilitate externă ale Albaniei pe termen mediu și lung. Unele efecte pozitive pot fi atribuite unui efect direct de mici dimensiuni asupra creșterii economice în perioada 2004-2008. Impactul asistenței macrofinanciare asupra altor aspecte legate de sustenabilitatea externă a fost neglijabil.

3.2.2. Serbia și Muntenegru

Evaluarea a vizat asistența macrofinanciară (AMF) acordată Serbiei și Muntenegrului în perioada cuprinsă între noiembrie 2002 și februarie 2006.

Operațiunea de asistență macrofinanciară a permis o politică macroeconomică ușor mai expansionistă care a îmbunătățit marginal performanțele de creștere economică. Totuși, impactul macroeconomic direct pe termen scurt al operațiunii a fost foarte redus. Aceasta în principal din cauza dimensiunii relativ mici a operațiunii. Este posibil ca asistența macrofinanciară să aibă un impact mai substanțial asupra cadrului macroeconomic pe termen mediu prin accelerarea reformelor structurale.

Concluzia evaluării este că asistența macrofinanciară a contribuit pozitiv la perspectivele de sustenabilitate externă pe termen mediu și lung, cu toate că impactul net a fost probabil limitat și indirect. Canalul principal prin care a acționat asistența financiară în acest sens pare să fie consolidarea reformelor structurale și îmbunătățirea managementului macroeconomic general.

Evaluările programelor de asistență macrofinanciară destinate Georgiei și Republicii Moldova sunt în curs, rapoartele lor finale fiind prevăzute pentru al treilea trimestru al anului 2009. În plus, s-a decis efectuarea unei metaevaluări în vederea identificării impactului global al asistenței macrofinanciare. Primele rezultate ale acestui studiu sunt prevăzute pentru al doilea semestru al anului 2009.

4. ÎMBUNăTățIREA MANAGEMENTULUI FINANCIAR ÎN țăRILE BENEFICIARE: EVALUăRI OPERAțIONALE

În 2008 a fost efectuată o evaluare operațională de monitorizare (în Kosovo). În perioada 2004 - 2007, au fost realizate șapte evaluări operaționale în țările care au beneficiat de asistență macrofinanciară (Albania, Armenia, Serbia-Muntenegru, Bosnia și Herțegovina, Georgia și Kosovo). Programul de lucru pentru fiecare evaluare operațională este elaborat în cooperare cu o societate de consultanță și include informații care figurează în rapoartele disponibile publicate de alți donatori și, în special, în evaluările PEFA. S-au întreprins misiuni de monitorizare (în Albania, Armenia, Tadjikistan, Georgia și Kosovo) pentru a evalua îmbunătățirile implementate de administrațiile naționale în urma primelor misiuni.

Anchetele se concentrează, pe de o parte, asupra independenței băncilor centrale și asupra funcționării serviciilor de contabilitate ale acestora. Pe de altă parte, acestea examinează procesul bugetar, funcționarea serviciilor de trezorerie, de audit intern, de resurse umane și de IT ale ministerelor de finanțe. Funcționarea instituțiilor de audit extern este, de asemenea, examinată, pentru a evalua eficacitatea controalelor acestora.

Concluziile evaluărilor operaționale sunt comunicate autorităților naționale, care au posibilitatea de a formula observații cu privire la analiza prezentată în rapoarte.

Pentru fiecare țară, concluzia evaluărilor a fost următoarea: „Cadrul pentru un bun management financiar este eficace”; această concluzie s-a bazat pe analizele consultantului, care a atras totuși atenția asupra unui anumit număr de îmbunătățiri necesare. Principalele puncte slabe care au fost identificate în cadrul ministerelor de finanțe se referă la absența unui cont de trezorerie unic, a unor sisteme contabile corespunzătoare și a unor proceduri scrise sau la calitatea scăzută a procedurilor de achiziții publice. Capacitatea de control intern trebuia consolidată, în cazul fiecărui minister, prin recrutarea unor auditori calificați și prin organizarea unor cursuri speciale de formare. În anumite cazuri, serviciile de prognoză macroeconomică s-au dovedit incapabile să își îndeplinească rolul, iar independența instituțiilor de audit extern nu a fost considerată suficientă.

În vederea îmbunătățirii managementului finanțelor publice ale țărilor beneficiare, au fost adresate recomandări autorităților naționale pentru a remedia punctele slabe. Unele dintre aceste recomandări sunt considerate acțiuni preliminare care trebuie îndeplinite înaintea efectuării plăților, cum ar fi consolidarea serviciului de control intern din cadrul Ministerului de Finanțe sau adoptarea de instrucțiuni care să cuprindă cerințele minime pentru separarea funcțiilor de contabilitate, autorizare și efectuare a plăților.

La patru ani după începerea acestor evaluări operaționale și în ciuda unor întârzieri în implementarea unora dintre modificările solicitate, Comisia a observat veritabile îmbunătățiri, la toate nivelurile, în ceea ce privește managementul finanțelor publice ale țărilor beneficiare.

5. SOLICITăRI șI VIITOARE PROPUNERI ALE COMISIEI

În urma crizei economice și financiare mondiale, multe țări care se află în etapa de preaderare, precum și multe țări vecine se confruntă cu probleme precum încetinirea economică și deteriorarea situației bugetare; în fiecare dintre aceste țări apare un decalaj financiar substanțial. FMI este principala instituție care se ocupă de consecințele crizei economice, în special având în vedere faptul că aceasta a beneficiat de o creștere substanțială a resurselor, inclusiv de o contribuție semnificativă din partea statelor membre ale Uniunii Europene. În timp ce FMI va fi prima care va răspunde crizei din țările vecine ale Uniunii Europene, este posibil ca finanțarea pe care o asigură să nu fie suficientă pentru acoperirea nevoilor de finanțare externă ale acestor țări. În acest context, asistența macrofinanciară acordată de Uniunea Europeană, care ajută la reducerea decalajelor de finanțare externă și la diminuarea presiunii asupra rezervelor valutare în țările aflate în etapa de preaderare și în țările vecine, sprijină menținerea stabilității economice și reformele în această regiune aflată într-o strânsă legătură cu UE.

Mai multe țări aflate în etapa de preaderare sau țări vecine au solicitat asistență macrofinanciară din partea Uniunii Europene. Dintre țările aflate în etapa de preaderare, Serbia, Bosnia și Herțegovina și Montenegro au solicitat în ultimele luni, fie formal, fie informal, acordarea unei noi asistențe macrofinanciare. Nu pot fi excluse solicitări suplimentare din partea țărilor din Balcanii de Vest. În ceea ce privește țările vecine, Georgia, Ucraina, Armenia și, cel mai recent, Belarus și Republica Moldova au solicitat asistență macrofinanciară. Chiar și țări care nu se află în imediata vecinătate a Uniunii Europene au solicitat Comisiei asistență macrofinanciară: Republica Kârgâzstan și Tadjikistan. De asemenea, Islanda, care a fost afectată în mod special de criza financiară mondială (colapsul cursului de schimb valutar și a sistemului său bancar) a solicitat asistență financiară din partea Uniunii Europene. Comisia examinează aceste solicitări și, în cursul anului 2009, va formula probabil propuneri formale de noi decizii de asistență macrofinanciară în favoarea unora dintre țările solicitante.

[pic]

[pic]

[1] JO L 269, 10.10.2008, p. 8.